Kadîrov cere Rusiei să atace Estonia cu rachete Kinjal pentru "a le băga mințile în cap estonienilor"
Data actualizării: Data publicării:
Liderul cecen Ramzan Kadîrov a cerut atacarea Estoniei cu rachete hipersonice rusești Kinjal după ce statul baltic a adoptat o lege care vizează activele rusești înghețate, informează Kommersant.
Parlamentul estonian a trecut cu 65 de voturi pentru și 3 împotriva o lege potrivit căreia activele înghețate ale indivizilor și companiilor care "au aprijinit activitățile ilegale ale Rusiei" pot fi folosite folosite pentru a plăti "în avans" daunele provocate Ucrainei.
"Cred că la astfel de provocări trebuie răspuns fără ocolișuri, în mod decisiv și dur. Activele rusești de peste hotare aparțin tuturor rușilor. Astfel, cred că punctele unde se iau astfel de decizii de jefuire de-a dreptul a țării noastre ar trebui să devină ținta principală a unui atac cu rachete. Vorbesc la propriu!", a scris liderul cecen pe canalul său de Telegram, scrie Kommersant. Potrivit lui Kadîrov, Rusia ar trebui să lovească "punctele cheie" cu rachete hipersonice Kinjal pentru a "a le băga mințile în cap estonienilor înfierbântați".
După invazia rusă din februarie 2022, Uniunea Europeană și statele G7 au înghețat active rusești în valoare de aproape 300 de miliarde de dolari.